বড়পর্দায় তারিণীখুড়োর গল্প

নেটফ্লিক্স সিরিজ ‘রে’-র পর এবার বড়পর্দায় সত্যজিতের কাহিনি নিয়ে ছবি।তাও আবার সত্যজিতের সেই অনবদ্য গল্পবলিয়ে তারিণীচরণ বন্দ্যোপাধ্যায় ওরফে তারিণীখুড়োর গল্প নিয়ে।সত্যজিত রায়ের জন্মশতবর্ষ উপলক্ষে তারিণীখুড়োর একঝাঁক গল্প নিয়ে আসতে চলেছে নতুন হিন্দি ছবি ‘দ্য স্টোরিটেলার’।ছবিতে মুখ্যভূমিকায় অভিনয় করবেন পরেশ রাওয়াল,আদিল হুসেন,তন্নিষ্ঠা চট্টোপাধ্যায়,রেবতী ছাড়াও আরও অনেকেই।প্রকাশ্যে এসেছে ছবির ফার্স্টলুক।আর তাতেই একসঙ্গে দেখা গিয়েছে পরেশ রাওয়াল ও আদিল হুসেনকে।সত্যজিতের কাহিনি নির্মিত ‘দ্য স্টোরিটেলার’ ছবিটি পরিচালনা করছেন জাতীয় পুরস্কার জয়ী প্রখ্যাত পরিচালক অনন্ত নারায়ণ মহাদেবণ।জন্মশতবর্ষ উপলক্ষে ইতিমধ্যেই কান,বার্লিন সহ একাধিক ফিল্ম ফেস্টিভ্যালে বিশেষ সম্মান জ্ঞাপণ করা হয়েছে রূপোলি পর্দায় ‘পথের পাঁচালি’-র স্রস্টাকে।এবার অস্কার জয়ী পরিচালককে শ্রদ্ধা জানানোর পালা বলিউডের।‘দ্য স্টোরিটেলার’ ছবিটি তৈরি করার জন্য হাত মিলিয়েছে বলিপাড়ার তিন প্রখ্যাত প্রযোজনা সংস্থা।সত্যজিত রায়ের ছবি তাঁর অন্যতম অনুপ্রেরণা এমনটা হাসিমুখেই স্বীকার করেন অনন্ত মহাদেবন।

সদ্যই পরিচালক জানিয়েছেন,তারিণীখুড়োর গল্পের মধ্যে তিনি একইসঙ্গে কল্পবিজ্ঞান,বুদ্ধিমত্তা, নাটকীয়তা এবং সাসপেন্সের মিশেল খুঁজে পান।নতুন প্রজন্মের কাছে সত্যজিতের এই গল্পকে পৌছে দেওয়া তাঁর বড় কর্তব্য।সত্যজিতের মতো একজন কিংবদন্তী কাহিনিকার ও পরিচালককে শ্রদ্ধা জানানোর সামান্য সুযোগ পেয়েই তিনি খুশি।বাঙালি সত্যজিতপ্রেমীদের কাছে তারিণীখুড়ো মানেই এক অন্য নস্টালজিয়া।এবার বড়পর্দায় তারিণীখুড়োর গল্প কবে দেখার সুযোগ পান সিনেপ্রেমীরা,এখন সেটাই দেখার।