ওয়েলকাম ব্যাক নানা

অনেকদিন পর আবার শোনা গেল অভিনেতা নানা পাটেকরের সেই অনবদ্য কন্ঠ।হ্যাঁ ঠিকই ধরেছেন, শুধু পূজা ভাটই নন,এবার পর্দায় ফিরছেন নানা পাটেকরও।তিনি যে বলিউডের অন্যতম সেরা অভিনেতা সেই নিয়ে বোধহয় দ্বিমত হবেন না কেউই।কারণ নানা জঁরের ছবিতে বারবার নিজের অভিনয়ের জাত চিনিয়েছেন নানা পাটেকর।কিন্তু সেই তিনিই নাকি দীর্ঘদিন গরহাজির অভিনয় জগত থেকে।২০১৫সালে ‘ওয়েল কাম ব্যাক’-এর পর আর বলিউড ছবিতে সেইভাবে দেখা যায়নি নানাকে।মাঝে অবশ্য রজনীকান্ত অভিনীত ছবি ‘কালা’ এবং ২০১৯এর ‘হাউসফুল ৪’-এ অভিনয় করেছিলেন তিনি।তবে সে অনেকদিন আগের কথা।এবার ‘ক্রান্তিবীর’ ছবির অভিনেতা ফিরছেন রূপোলি পর্দায়।পরিচালক অনন্ত নারায়ন মহাদেবনের আগামী ছবি ‘দ্য কনফেশন’-এ মুখ্য চরিত্রে দেখা যাবে নানা পাটেকরকে।সদ্যই হয়ে গেল ছবির আনুষ্ঠানিক ঘোষণা। মুক্তি পেয়েছে ছবির মোশন পোস্টারও।

সমাজের বাস্তব সমস্যাকে ছবির মাধ্যমে তুলে ধরতেই বেশি পছন্দ করেন পরিচালক অনন্ত নারায়ণ মহাদেবন।তাঁর নতুন ছবি ‘দ্য কনফেশন’-ও যে একটি সিরিয়াস ছবি হতে চলেছে তা কিন্তু পোস্টারের এক ঝলক দেখেই বোঝা যাচ্ছে।আর ছবির সবচেয়ে বড় আকর্ষণ হতে যে হতে চলেছে নানা পাটেকরের অভিনয় এ আর নতুন কথা কি।